میانوالی قریشیاں

ایہ قصبہ تحصیل رحیم یارخان تقریباً 25 میل دے فاصلے تے واقع ہے۔ اتھاں مئو مبارک دے مشہور بزرگ شیخ حمید الدین حاکم دی اولاد آباد ہے۔ اتھاں ایں قریشی علوی خاندان دے چند اکابر دے مزارات وی ہن۔ شیخ حاکم دے سجادہ نشین مخدوم حمید الدین ہن ،جنہاں دا تعلق ایں قصبہ نال ہے۔ میانوالی قریشیاں دا مخدوم پاکستان دی سیاست اچ نمایاں مقام رکھیندا ہے۔ ایں خاندان دے سیاستدان مخدوم حمید الدین ہن جیڑھے اعلیٰ تعلیم یافتہ ہن، آپ پنجاب یونیورسٹی توں بی اے دی ڈگری تے فیڈرل یونیورسٹی کراچی توں ایل ایل بی دی ڈگری امتیازی حیثیت نال حاصل کیتی ۔

میانوالی قریشیاں دے معزز بزرگاں اچ مخدوم روشن چراغ سابق ریاست بہاولپور دی ہک اہم سیاسی شخصیت ہن۔ آپ ریاست دی پہلی اسمبلی اچ حزب اختلاف دے لیڈر ہن۔ مخدوم چراغ دے پنج پُتر مخدوم سلطان احمد، مخدوم احمد شاہ، مخدوم مصطفی شاہ ،مخدوم ارشاد احمد شاہ، مخدوم فضل حسین شاہ ہن۔ مخدوم سلطان احمد شاہ ڈسٹرک کونسل رحیم یارخان دے ممبر رہ چکئے ہن ۔

ایں مخدوم خاندان دی ہک ٻئی مشہور شخصیت مخدوم اختر شاہ ہن۔ جیڑھے آنریری مجسٹریٹ ہن۔ انہاں دی اولاد مخدوم نور محمد، مخدوم مظفر حسین، مخدوم مشرف حسین تے مخدوم اطہر حسین شاہ ہن۔ ملکی سیاست اچ مخدوم نور محمدہاشمی دا مقام نہایت ای اُچا ہے۔ ایں توں علاوہ مخدوم رکن الدین شاہ، مخدوم محمد ابراہیم شاہ ، مخدوم شہاب الدین، مخدوم خسرو بختیار، مخدوم ہاشم جواں بخت دے اسمائے گرامی وی قابل ذکر ہن۔

 حوالہ 
کتاب: میݙی دھرتی، میݙے لوک ، مصنف: ظہور احمد دھریجہ ، ناشر: جھوک پبلشرز ، ملتان 2018ء